《仲春樱桃下同许损之小饮因以赠之》
宋代·郭祥正

君不见古人悲歌愁杀人，一片花飞减却春。径须沽取就花饮，暂时烂醉陶天真。

借令黄金大于斗，岂买人间百年寿。但愿青春永不归，更得沧溟化浓酒。

朝酌弗乾，暮倾弗竭。东向浮桑采日枝，西入瑶池浴明月。

枯桐三尺安足弹，重华去矣薰风寒。夷齐耻食首阳粟，屈子徒佩潇湘兰。

噫吁嚱哉贤与愚，同归一死胡为乎。共君极饮且烂醉，指点世路皆虚无。

许损之，尔为我满斟，我为尔高吟。相逢莫恨晚，结交贵知心。

坐看南山一片雾，忽成千里万里之春阴。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。